Caufield pelasi alle 20-vuotiaiden MM-kilpailuissa vuosina 2020 ja 2021, joista jälkimmäinen turnaus päättyi maailmanmestaruuteen. Vuoden 2020 turnauksessa hänet valittiin Tšekkiä vastaan pelatun alkulohkon ottelun päätteeksi Yhdysvaltain ottelun parhaaksi pelaajaksi. Vuoden 2021 turnauksessa Caufield toimi joukkueen varakapteenina. Puolivälieräottelussa Slovakiaa vastaan hän teki Yhdysvaltain 5–2-voittoon päättyneen ottelun voittomaalin, joka ratkaisi joukkueelle välieräpaikan.